FI Euroopan unionin virallinen lehti C 66/30

TUOMIOISTUIMEN TUOMIO,

annettu 10 päivänä toukokuuta 2016,

asiassa E-19/15,

EFTAn valvontaviranomainen vastaan Liechtensteinin ruhtinaskunta

(ETA/EFTA-valtion velvollisuuksien laiminlyönti – ennakkolupajärjestelmät sijoittautumiselle ja rajat ylittäville palveluille – direktiivi 2006/123/EY – ETA-sopimuksen 31 artikla – ETA-sopimuksen 36 artikla – perustelut – suhteellisuus)

(2017/C 66/09)

Asiassa E-19/15, EFTAn valvontaviranomainen vastaan Liechtensteinin ruhtinaskunta, on esitetty hakemus, jossa pyydetään tuomioistuinta toteamaan, että pitämällä voimassa kansalliset säännöt ennakkolupajärjestelmistä yrityksille, jotka haluavat sijoittautua ja/tai tarjota rajat ylittäviä palveluita Liechtensteinissa, Liechtensteinin ruhtinaskunta on laiminlyönyt ETA-sopimuksen liitteessä X olevan 1 kohdan 9, 10, 13 ja 16 artiklan mukaisia velvoitteitaan (Euroopan parlamentin ja neuvoston direktiivi 2006/123/EY, annettu 12 päivänä joulukuuta 2006, palveluista sisämarkkinoilla) sellaisena kuin ne ovat mukautettuna ETA-sopimukseen pöytäkirjalla 1, ja sikäli kuin sijoittautuminen ja rajat ylittävät palvelut eivät kuulu kyseisen säädöksen soveltamisalaan, ETA-sopimuksen artiklojen 31 ja 36 mukaisia velvoitteitaan. EFTAn tuomioistuin, toimien kokoonpanossa Carl Baudenbacher, presidentti, sekä tuomarit Per Christiansen (esittelevä tuomari) ja Páll Hreinsson, on antanut 10 päivänä toukokuuta 2016 tuomion, jonka tuomiolauselma on seuraava:

Tuomioistuin

1. toteaa, että Liechtensteinin ruhtinaskunta on laiminlyönyt ETA-sopimuksen liitteessä X olevan 1 kohdan 9, 10, 13 ja 16 artiklan mukaisia velvoitteitaan (Euroopan parlamentin ja neuvoston direktiivi 2006/123/EY, annettu 12 päivänä joulukuuta 2006, palveluista sisämarkkinoilla), sellaisena kuin ne ovat mukautettuna ETA-sopimukseen pöytäkirjalla 1: a) pitämällä voimassa Liechtensteinin kauppalain 7 artiklan, jossa säädetään ennakkolupajärjestelmästä niille yrityksille, jotka aikovat sijoittautua Liechtensteiniin; b) pitämällä voimassa Liechtensteinin kauppalain 8 artiklan 1 kohdan siltä osin kuin siinä asetetaan yrityksille, jotka aikovat sijoittautua Liechtensteiniin, ennakkoluvan myöntämistä koskevia ehtoja, jotka eivät ole selkeitä ja yksiselitteisiä, erityisesti ehdot tarvittavaan henkilöstöön ja riittävään saksan kielen osaamiseen; c) jättämällä varmistamatta, että Liechtensteinin kauppalaissa säädetyt ennakkolupavaatimukset eivät ole päällekkäisiä vastaavien tai päämäärältään olennaisilta osiltaan niihin verrattavissa olevien vaatimusten ja tarkastusten kanssa, joita palveluntarjoajaan jo sovelletaan toisessa ETA-valtiossa; d) jättämällä varmistamatta, että ennakkolupaa koskevat menettelyt ja muodollisuudet on selkeästi ilmaistu Liechtensteinin kauppalaissa; sekä e) pitämällä voimassa Liechtensteinin kauppalain 21 artiklan, joka vaatii niitä yrityksiä, jotka aikovat tarjota rajat ylittäviä palveluita Liechtensteinissa, ilmoittamaan aikeistaan ennakkoon.

2. Toteaa, että sikäli kun Liechtensteinin kauppalain kattamat palvelut ovat ETA-sopimuksen liitteessä X olevan 1 kohdan (Euroopan parlamentin ja neuvoston direktiivi 2006/123/EY, annettu 12 päivänä joulukuuta 2006, palveluista sisämarkkinoilla) ulottumattomissa sellaisena kuin ne ovat mukautettuna ETA-sopimukseen pöytäkirjalla 1, Liechtenstein on laiminlyönyt ETA-sopimuksen 31 ja 36 artiklan mukaisia velvoitteitansa: a) pitämällä voimassa Liechtensteinin kauppalain 7 artiklan. sekä b) pitämällä voimassa Liechtensteinin kauppalain 21 artiklan.